
הכנסת העשרים
מושב רביעי
<פרוטוקול מס' 670>
מישיבת ועדת העבודה, הרווחה והבריאות
יום שני, כ"א בטבת התשע"ח (08 בינואר 2018), שעה 11:15
<סדר היום:>
<הצעת חוק שירות הקבע בצבא הגנה לישראל (חיילות בשירות קבע) (תיקון) (הגנה לחיילת או חייל עקב לידה או טיפולי פוריות), התשע"ח-2017>
נכחו:

<חברי הוועדה:> 
מירב בן ארי – מ"מ היו"ר
יוליה מלינובסקי
מיכל בירן
<מוזמנים:> 
	תמר מתתיהו
	–
	עוזרת ראשית, משרד העבודה, הרווחה והשירותים החברתיים

	דרור גרנית
	–
	ייעוץ וחקיקה, משרד המשפטים

	איה דביר
	–
	משפטנית, משרד המשפטים

	אודי שגיא
	–
	רע"ן כ"א ופרט, משרד הביטחון וצה"ל

	מיכל תשובה
	–
	רמ"חית הסגל, משרד הביטחון וצה"ל

	עירית ציפורי
	–
	חברת ועדת צבא וביטחון, לשכת עורכי הדין

	עו"ד מזל פיטוסי
	–
	לשכת עורכי הדין

	מאירה בסוק
	–
	יועצת משפטית, נעמ"ת


<ייעוץ משפטי:>
ענת מיימון
<מנהל/ת הוועדה:>
ענת כהן שמואל
<רישום פרלמנטרי:>
איה לינצ'בסקי
<הצעת חוק שירות הקבע בצבא הגנה לישראל (חיילות בשירות קבע) (תיקון) (הגנה לחיילת או חייל עקב לידה או טיפולי פוריות), התשע"ח-2017>
<היו"ר מירב בן ארי:>
שלום לכולם. אני מחליפה את יושב-ראש הוועדה ומתכבדת לפתוח את ישיבת ועדת העבודה הרווחה והבריאות בהצעת חוק שירות הקבע בצבא הגנה לישראל (חיילות בשירות קבע) (תיקון) (הגנה לחיילת או חייל עקב לידה או טיפולי פוריות), התשע"ח-2017 של חברת הכנסת יוליה מלינובסקי ועוד  חברי כנסת. גברתי היועצת המשפטית בבקשה.
<ענת מימון:>
למעשה הצעת החוק עברה בקריאה ראשונה בנוסח שאושר פה בוועדה ושזהה לנוסח שהוגש על ידי חברת הכנסת. הצעת החוק מבקשת לעגן הגנה מפני פיטורין. החוק הזה לא נותן את הזכות עצמה להיעדר, אלא רק נותן את ההגנה מפני פיטורים בדומה למה שחוק עבודת נשים עושה בסעיף 9 שלו. כלומר, חוק עבודת נשים, שהוא המקביל בעולם האזרחי, נותן גם את ההגנה מפני פיטורים וגם מעניק את הזכות להיעדרות, בחוק הזה אנחנו רק נותנים את ההגנה מפני פיטורים. 

אנחנו עושים פה שני דברים בשני מישורים. דבר ראשון אנחנו נותנים הגנה גם לחיילים בתקופה של חופשת לידה והיעדרויות מכוח לידה, שזה משהו שכיום כבר קיים לגבי חיילות, אז אנחנו מרחיבים את זה לגבי חיילים. דבר נוסף זה סעיף חדש לחלוטין שנותן הגנה גם לחיל וגם לחיילת שעוברים טיפולי פוריות.
<היו"ר מירב בן ארי:>
מה הקשר של חייל לטיפולי פוריות? 

<ענת מימון:>
גם חיילים. גם עובד אגב. 

<היו"ר מירב בן ארי:>
שהוא הולך אתה?

<ענת מימון:>
לפעמים גם הוא צריך טיפול.

<היו"ר מירב בן ארי:>
הייתי ב-IVF שלוש שנים מחיי. אני יודעת מי יושב ב-IVF. 

<קריאה:>
לא מדובר רק על IVF.

<היו"ר מירב בן ארי:>
היא דיברה על טיפולי פוריות.

<ענת מימון:>
 יש הפריה חוץ-גופית - - - 

<היו"ר מירב בן ארי:>
אלא אם כן את מדברת על טיפולים של פוריות הגבר. זה משהו אחר. זו בכלל לא אותה קומה. הכול מניסיון. זו פוריות המשפחה, חשבתי שאתם מדברים על זה שהוא מלווה אותה ומחזיק לה את היד. פוריות זה משהו שהאישה עוברת.  
<ענת מימון:>
ההגנה היא גם לחייל וגם לחיילת. כמובן, ככל שיש אישור רפואי שגם הוא עובר טיפולים וההגנה ניתנת בדומה לגמרי להגנה שבחוק עבודת נשים בכל התקופה שהם עוברים את הטיפולים פלוס 150 ימים לאחר מכן במשך מקסימום של שנתיים מיום שהם החלו להיעדר. 
<היו"ר מירב בן ארי:>
תודה. חברת הכנסת יוליה מלינובסקי.

<יוליה מלינובסקי (ישראל ביתנו):>
אני מבקשת שנתחיל את ההקראה ונצביע. אני רוצה לסיים את זה היום. 

<היו"ר מירב בן ארי:>
הצבא? לפני שאנחנו מתחילים להקריא?
<אודי שגיא:>
הנוסח מקובל עלינו. סברנו שמלכתחילה היה אפשר, אבל הכנסת מבקשת לחוקק ואנחנו כמובן מקבלים את זה.

<היו"ר מירב בן ארי:>
 הכנסת אוהבת לחוקק. זה התפקיד שלנו.

<אודי שגיא:>
הנוסח מתואם אתנו ומקובל עלינו.

<היו"ר מירב בן ארי:>
תודה. בבקשה גברתי היועצת המשפטית, תתחילי בהקראה.

<ענת מימון:>
"הצעת חוק שירות הקבע בצבא הגנה לישראל (חיילות בשירות קבע) (תיקון) (הגנה לחיילת או חייל עקב לידה או טיפולי פוריות), התשע"ח-2018
 תיקון סעיף 1.
1.  בחוק שירות הקבע בצבא הגנה לישראל  (חיילות בשירות קבע) התשע"א2010- )להלן – החוק העיקרי) בסעיף 1, בהגדרה "חיילת בשירות קבע", במקום  "חיילת בשירות קבע" יבוא "חיילת" או "חייל", ובמקום "חיילת המשרתת" יבוא  "חיילת או חייל המשרתים."
תיקון סעיף 2.

2. בסעיף 2 לחוק העיקרי –
(1) בכותרת השוליים, במקום "חיילת" יבוא "חיילים", ואחרי "קבע" יבוא "בקשר עם היריון או לידה",
(2)  בסעיף קטן (א) אחרי "בהיריון" יבוא "או חיילת או חייל בשירות קבע שהם",
(3)  בסעיף קטן (ב) אחרי "החיילת" יבוא "או החייל", 
(4)  בסעיף קטן (ג) אחרי "ולחיילת" יבוא "או לחייל"",
סעיף 2 היום בחוק הוא הסעיף שקובע את ההגנה על החיילת מפני פיטורים בתקופת היעדרות בשל חופשת לידה או חל"ת ו-60 ימים לאחר התקופה הזאת. אנחנו פשוט מוסיפים בהתאמה "חייל" לכל הסעיפים האלה.
"הוספת סעיף 2א. 

3. אחרי סעיף 2 לחוק העיקרי יבוא:

"2א. הגבלת שחרור מהתחייבות של חיילים בשירות קבע בקשר עם טיפולי פוריות או הפריה חוץ־גופית.
(1) גורם מוסמך לא ישחרר מהתחייבות חיילת בשירות קבע העוברת טיפולי הפריה חוץ־גופית, או חייל או חיילת בשירות קבע העוברים טיפולי פוריות, בימי היעדרם משירות בתקופה שבה הם עוברים טיפולים כאמור או במשך תקופה של 150 ימים לאחר תום ימי ההיעדרות כאמור, אלא בהיתר מאת השר, לעניין סעיף זה, "היעדרות" – היעדרות שהרופא המטפל אישר בכתב כי היא מתחייבת מהטיפול ושהחייל או החיילת בשירות קבע מסרו עליה הודעה מראש למפקדם.
(2) הוראות סעיף קטן (א) לא יחולו לגבי חייל או חיילת בשירות קבע שחלפו שנתיים מהיום הראשון להיעדרותם מהשירות לפי סעיף זה.
(3) הוראות סעיף קטן (א) יחולו לגבי חייל או חיילת בשירות קבע העוברים טיפולים כאמור לקראת שתי לידות לכל היותר, ואם עברו טיפולים כאמור לקראת הולדת ילדים מבני זוג קודמים גם לקראת שתי לידות עם בן הזוג הנוכחי.
(4) הוראות סעיף קטן (א) יחולו גם על חייל או חיילת בשירות קבע שלא נעדרו מהשירות בתקופת הטיפולים כאמור באותו סעיף קטן, או במשך תקופה של 150 ימים לאחר מועד תחילת טיפולי הפוריות או ההפריה החוץ־גופית, לפי המאוחר, כפי שאישר הרופא המטפל בכתב, ובלבד שהם הודיעו למפקדם על הטיפולים לא יאוחר משבעה ימים ממועד מתן ההודעה על שחרור מהתחייבות ומסרו למפקדם אישור רופא כאמור בתוך 14  ימים מאותו מועד. 
(5) לא ייתן השר היתר כאמור בסעיף קטן (א) אם השחרור מהתחייבות הוא לדעתו בקשר לטיפולים או להיעדרות כאמור באותו סעיף קטן. 
(6) הוראות סעיף2(ג) ו-(ד) יחולו לעניין היתר לפי סעיף זה, בשינויים המחויבים".
<היו"ר מירב בן ארי:>
אנחנו עוברים להצבעה. מי בעד? מי נגד? מי נמנע?
הצבעה

בעד – רוב
נגד – אין
נמנעים – אין

הצעת חוק שירות הקבע בצבא הגנה לישראל (חיילות בשירות קבע) (תיקון) (הגנה לחיילת או חייל עקב לידה או טיפולי פוריות), התשע"ח-2018 נתקבלה כהכנה לקריאה שנייה ושלישית
<היו"ר מירב בן ארי:>
הצעת חוק שירות הקבע בצבא הגנה לישראל (חיילות בשירות קבע) (תיקון) (הגנה לחיילת או חייל עקב לידה או טיפולי פוריות), התשע"ח-2018 עברה בהכנה לקריאה שנייה ושלישית ותעלה למליאה. כל הכבוד.

<יוליה מלינובסקי (ישראל ביתנו):>
לא יאומן. תודה רבה.

<היו"ר מירב בן ארי:>
יש יושבת-ראש שמכירה את החוק על גופה. תודה רבה לכולם הישיבה נעולה. 

<הישיבה ננעלה בשעה 11:25.>

